CELEX: 32020R0717
Language: hu
Date: 2020-05-28 00:00:00
Title: A Tanács (EU) 2020/717 végrehajtási rendelete (2020. május 28.) a Közép-afrikai Köztársaságban kialakult helyzetre tekintettel korlátozó intézkedések meghozataláról szóló 224/2014/EU rendelet 17. cikke (3) bekezdésének végrehajtásáról

29.5.2020   
               
               
                  HU
               
               
                  Az Európai Unió Hivatalos Lapja
               
               
                  L 168/61
               
            
         A TANÁCS (EU) 2020/717 VÉGREHAJTÁSI RENDELETE
         (2020. május 28.)
         a Közép-afrikai Köztársaságban kialakult helyzetre tekintettel korlátozó intézkedések meghozataláról szóló 224/2014/EU rendelet 17. cikke (3) bekezdésének végrehajtásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a Közép-afrikai Köztársaságban kialakult helyzetre tekintettel korlátozó intézkedések meghozataláról szóló, 2014. március 10-i 224/2014/EU tanácsi rendeletre (1) és különösen annak 17. cikke (3) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2014. március 10-én elfogadta a 224/2014/EU rendeletet.
                  
               
                     (2)
                  
                  
                     Az Egyesült Nemzetek Biztonsági Tanácsának (ENSZ BT) a 2127 (2013) sz. ENSZ BT-határozat alapján létrehozott bizottsága 2020. május 5-én egy korlátozó intézkedések hatálya alá tartozó személy vonatkozásában aktualizálta az adatokat
                  
               
                     (3)
                  
                  
                     A 224/2014/EU rendelet I. mellékletét ezért ennek megfelelően módosítani kell,
                  
               ELFOGADTA EZT A RENDELETET:
         
            1. cikk
            A 224/2014/EU rendelet I. melléklete az e rendelet mellékletében foglaltak szerint módosul.
         
         
            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. május 28-án.
            
               
                  a Tanács részéről
               
               
                  az elnök
               
               G. GRLIĆ RADMAN
            
         
         
            (1)  HL L 70., 2014.3.11., 1. o.
         
      
      
         
            MELLÉKLET
            Az 224/2014/EU rendelet I. mellékletének A. részében (Személyek) található jegyzékben a Martin KOUMTAMADJI-ra vonatkozó bejegyzés helyébe a következő szöveg kerül:
            „13. Martin KOUMTAMADJI (más néven: a) Abdoulaye Miskine b) Abdoullaye Miskine c) Martin Nadingar Koumtamadji d) Martin Nkoumtamadji e) Martin Koumta Madji f) Omar Mahamat)
            
            
               Tisztsége: a Közép-afrikai Köztársaság Népi Demokratikus Frontjának (Front Démocratique du Peuple Centrafricain, FDPC) elnöke és főparancsnoka
            
               Születési idő: a) 1965.10.5. b) 1965.3.3.
            
               Születési hely: a) Ndïnaba, Chad b) Kobo, Central African Republic c) Kabo, Central African Republic
            
               Állampolgárság: a) csádi b) közép-afrikai köztársasági c) kongói
            
               Útlevélszám: a) 06FBO2262 (közép-afrikai köztársasági diplomata-útlevél), kiállítás dátuma: 2007. február 22., az érvényessége 2012. február 21-én lejárt, b) SA0020249 (kongói szolgálati útlevél), kiállítás dátuma: 2019. január 22., érvényes 2022. január 21-ig
            
            
               Cím: Am Dafock, Vakaga prefecture, Central African Republic (utolsó ismert tartózkodási helye)
            
               Az ENSZ általi jegyzékbe vétel dátuma:2020. április 20.
            
               Egyéb adatok: Martin Koumtamadji alapította meg az FDPC-t 2005-ben. 2012 decemberében csatlakozott a Séléka koalícióhoz, amelyet 2013 áprilisában elhagyott azt követően, hogy a lázadók Banguiban átvették a hatalmat. Kamerunban letartóztatták, majd átszállították a Kongói Köztársaságban található Brazzaville-be. Mindvégig parancsnoka maradt a Közép-afrikai Köztársaságban állomásozó csapatainak, még akkor is, amikor a Közép-afrikai Köztársaságba való visszatérését megelőzően Brazzaville-ben tartózkodott (2014 novembere és 2019 között). Jóllehet az FDPC 2019. február 6-án aláírta a közép-afrikai köztársasági békéről és megbékélésről szóló politikai megállapodást, Martin Koumtamadji mégis továbbra is fenyegetést jelent a Közép-afrikai Köztársaság békéjére, stabilitására és biztonságára nézve. Fényképe rendelkezésre áll az INTERPOL-ENSZ Biztonsági Tanács szankciós adatlapon való feltüntetéshez. Weblink az INTERPOL–ENSZ Biztonsági Tanács szankciós adatlaphoz: https://www.interpol.int/en/How-we-work/Notices/View-UN-Notices-Individuals.
            
               A szankcióbizottság által a jegyzékbe vétellel kapcsolatban nyújtott indokolás szöveges összefoglalásából származó információ:
            
            Martin Koumtamadji a Közép-afrikai Köztársaság Népi Demokratikus Frontjának (Front Démocratique du Peuple Centrafricain, FDPC, erőszakos tevékenységekben részt vevő fegyveres csoport) elnöke és főparancsnoka, aki részt vett a Közép-afrikai Köztársaság békéjét, stabilitását és biztonságát – és különösen a közép-afrikai köztársasági békéről és megbékélésről szóló, 2019. február 6-án Banguiban aláírt politikai megállapodás végrehajtását – veszélyeztető cselekményekben.
            Megtagadta egyrészt az FDPC harcosainak leszerelését, és ezzel a közép-afrikai köztársasági békéről és megbékélésről szóló politikai megállapodás szerinti kötelezettségvállalásainak teljesítését, másrészt 2019 júliusában azzal fenyegetőzött, hogy Touadéra elnök megdöntésére tör.
            Az FDPC katonai képességeinek kiépítése érdekében 2019 júniusában együttműködést kezdett Nourredine Adammal (szankciók hatálya alá tartozó személy, CFi.002), továbbá fegyverkereskedelemben is részt vett egy Nourredine Adammal szoros kapcsolatban álló személlyel.
            Felajánlotta továbbá a Front Populaire pour la Renaissance de la Centrafrique (FPRC) számára, hogy a Vakaga prefektúrában 2019-ben folytatott harcok során fegyveres csoportjával katonai műveletet hajt végre.
            Rendszeresen akadályozta az államhatalom helyreállítását az FPDC működési területein azáltal, hogy illegális útakadályokat tartott fenn a szarvasmarha-tenyésztők, a gazdasági szereplők (köztük a Nana-Mambéré prefektúrában működő aranybányavállalatok) és az utazók zsarolása céljából.
            Vezetése alatt az FDPC olyan cselekményeket követett el Nana-Mambéré prefektúrában, amelyek emberi jogi visszaéléseknek vagy jogsértéseknek minősülnek, így például 2019 áprilisában a szervezet tagjai támadásokat követtek el a polgári lakosság ellen, 2019 márciusában polgári lakosokat raboltak el (Zoukombo közelében), 2019 májusában pedig (Bagaryban) szexuális és nemi alapú erőszakot magukban foglaló cselekményeket hajtottak végre. Az FDPC tagjai 2017-ben 14 alkalommal szexuális erőszakot is elkövetettek konfliktushelyzetekben.
            A szervezet 2016 és 2019 között gyermekeket toborzott, hogy fegyveres konfliktusokban katonai szolgálatra vesse be őket, tizenegy lányt pedig arra kényszerítettek, hogy házasságot kössön FDPC-tagokkal.
            Martin Koumtamadji 2019 márciusában részt vett a humanitárius segélyek célba juttatásának akadályozásában, amikor az FDPC Miskine vezetésével támadássorozatot hajtott végre a Kamerunból Banguiba vezető főúton.
            Végezetül az FDPC egyes tagjai 2019 áprilisában összetűzésbe kerültek a MINUSCA-val Zoukombo (Nana-Mambéré prefektúra) közelében és a Bouart és Belekót összekötő tengely mentén.”